
Første kapittel

Nicola kastet den tykke brune fletten over skulderen, grep kården sin og snudde seg mot motstanderen med et avvæpnende smil. – Er du klar? spurte hun. Den unge mannen hadde vært dum nok til å antyde at hun ikke visste noe om italiensk fektekunst, og hadde ikke hatt noen anelse om at hun hadde et par velbrukte kårder liggende klar til bruk. Han burde ha visst bedre.

– Hva gjør jeg med den? spurte hun uskyldig.

Den unge mannen smilte. – Ditt beste, svarte han.

– Skal vi ta av de dumme beskyttelseshettene på tuppen?

Smilet forsvant. – Det gjøres vanligvis ikke.

– La oss gjøre noe uvanlig til en forandring.

– Er du sikker, my lady?

– Helt sikker. Sånn, det var bedre. – En garde! Er det ikke det man sier? Den unge mannen hadde vært en plageånd i flere uker, og det var på tide å kvitte seg med ham. Han var ganske sikkert på alder med henne selv, bare tjuefire.

Han var tydeligvis nervøs ved tanken på å kjempe med ubeskyttet kårdespiss, og virket opprørt over at hun virket så kjent med våpenet. Det var bare aristokrater som tok denne typen fektekamp alvorlig, og de fleste av dem hadde lært seg kunsten enten i Frankrike, Tyskland eller Italia, bare ganske få i England. Men dette gjaldt kun menn.

Nicola hadde imidlertid fektet med sine fire brødre siden hun var bare jentungen. Hun var kvikk i tankegangen og smidig og grasiøs, og hadde tidlig lært seg å stå opp mot mennene. I et hus fullt av dem, hadde det ikke vært rom for feminine fakter.

Det raske angrepet hennes kom som en overraskelse på ham, og han reagerte litt for sent. Kården fløy ut av hånden hans og gled bortover det steinbelagte gulvet i hallen, før han greide å komme inn i rytmen. Det var en dårlig start.

– Uff da, sa Nicola. – Vil du prøve på nytt?

– Du har tydeligvis trent på dette, sa han anklagende. – Du kunne ha fortalt meg det.

– Jeg gjorde det. I går kveld. Du trodde meg ikke. En garde!

Han startet neste omgang med større besluttsomhet, men kunne ikke begripe hvordan denne vakre kvinnen som så mange menn fantaserte om, kunne ha lært å vinne over ham i en typisk mannssport. Grublingen gjorde ham ukonsentrert, så det varte ikke lenge før han ble tvunget inn i et hjørne uten sjanse til å forsvare seg.

For annen gang fløy kården hans gjennom den nærmest tomme hallen og landet ved føttene til en bredskuldret mann som hadde dukket opp i døråpningen. Han så beklagende på den unge mannen, og plasserte den ene høyskaftede støvelen sin på det lange, smale bladet og ristet på hodet.

Den unge mannen nikket kort til Nicola uten å si noe, og gikk bort til enden av hallen, der han smelte døren etter seg.

Nicola hadde langsomt senket kården sin mot gulvet da det gikk opp for henne at denne inntrengeren ikke var en fremmed. Det var noe velkjent ved måten han målte henne fra topp til tå, akkurat på samme måte som han hadde gjort da hun var en elleve år gammel jente og han en veslevoksen sekstenåring, som ikke hadde vært spesielt hyggelig mot henne. Tvert i mot, hun kunne ennå huske hvor direkte avvisende han hadde vært, til tross for brødrenes beskyttelse.

Han kom lengre inn i hallen og kneppet samtidig opp fløyelsjakken og lot den falle ned på gulvet. Med øynene festet på Nicola plukket han opp kården, men viste ikke noe tegn til overraskelse over forandringen som hadde skjedd med henne. – Prøv deg på meg, sa han rolig, og laget en sirkel med kårdespissen. – Jeg pleier heller aldri å bruke noen beskyttelse, ikke en gang under øving. Stemmen hans hadde endret seg fra en skotsk baryton til en kraftig bass. Invitasjonen hørtes mer ut som en kommando, men det hadde, så vidt hun husket, alltid vært hans stil. Hennes familie kunne vise til røtter langt tilbake i tiden, og kunne måle seg med en hvilken som helst familie i den engelske adelen. Hans familie var til gjengjeld svært rik, noe som etter hans mening ga ham overtaket. Hun skulle sannelig vise ham at han tok feil.

Hun svarte med å løfte sin kårde på høyde med hans, slik at den rørte ved spissen, samtidig som hun festet blikket i hans, og visste innerst inne at denne kampen ikke ville bli like lett som den forrige. Denne mannen var fem år eldre enn henne, for det første. Hun var høy til å være kvinne, men sir Fergus Melrose var høyere, og slank og veltrent. Hun var også slank, men håndleddene hans var dobbelt så tykke som hennes, og musklene i kroppen hans var langt mer trent i våpenbruk, til og med de mindre vanlige kampformene.

Hun hadde kledd seg i mannsklær, med bukser av dueskinn, en skjorte og en kort, vattert vest for å være parat til den unge mannens utfordring, som han hadde kommet med kvelden i forveien. Selv hadde hun ikke tenkt over hvordan hun tok seg ut, men hun så faktisk like fantastisk ut i dette antrekket som hun ville gjort i sin fineste stas, og hadde heller ikke tenkt over at det i tillegg var et androgynt element i hennes fremtoning, som enhver mann ville oppleve som i urovekkende. Det fyldige, mørke håret hennes var fremdeles samlet i en lang flette, men ingen ville la seg lure til å tro at de runde formene under klærne tilhørte en mann.

Ermene på sir Fergus’ linskjorte var rullet opp og avslørte håndleddene hans, og nå var han i ferd med å åpne halslinningen, antakelig for å distrahere henne. Hun lot seg ikke distrahere, og selv om hun ikke kom inn på ham de første minuttene, lot hun heller ikke han komme inn på seg.

Han fektet defensivt for å lokke henne til å bli dumdristig, men hun lot seg ikke lure så lett. Men ettersom tiden gikk, begynte hun å bli sliten. Hun merket hvordan svetten rant ned i øynene og fikk den myke linskjorten til å klistre seg til brystet. Han var dyktigere enn henne med sverdet, og dessuten langt mer utholdende, for han svettet ikke engang. I stedet for å forutse hans neste trekk, begynte hun å lure på hvor lenge hun ville være i stand til å fortsette, før det ville gå med henne som hennes tidligere motstander.

Etter noen energiske utfall, senket hun kården, og oppdaget til sin forbauselse at han skiftet kården sin over i venstre hånd. Han lokket henne med kårdespissen, som for å si at han kunne slå henne med venstre hånd. Det var en irriterende gest, og hun innså at dysten nok kom til å ende lenge før hun fikk anledning til å fjerne det nedlatende smilet fra ansiktet hans. Pusten gikk tungt og kroppen verket av anstrengelse, og til slutt gjorde hun en feil. Hun kjente den intense smerten da kårdespissen hans trengte gjennom vesten hennes og skar som et barberblad gjennom skjorten. Han skvatt tilbake og slapp kården sin idet hun tok seg for brystet med den ene hånden og holdt ham tilbake med den andre da han nærmet seg henne. Han klemte henne inn mot den panelte veggen med tyngden av kroppen sin. Han var så nær henne at hun kunne se inn i de fryktløse stålgrå øynene hans, de samme øynene som hun både hadde fryktet og beundret som barn.

– Vel, sa han, og betraktet det mørke håret som falt frem i ansiktet hennes. – Noe har forandret seg til det bedre, ser jeg, men ikke temperamentet, ser det ut til. Du må nok lære deg å tøyle det, my lady, hvis du vil være med på mennenes premisser.

Øynene hennes lynte mot ham mens hun prøvde å komme seg løs, og stemmen avslørte hvor rasende hun var over sin egen hjelpeløshet. – Du har ingen rett til å komme uanmeldt inn i mitt hus. Du er ikke en gang invitert! Og hva vet du om hva som er forandret? peste hun. – Mitt temperament angår deg heller ikke. Kom deg vekk! Hun forsøkte å puffe ham vekk, men det var som å dytte på en vegg. I stedet for å flytte seg, fjernet han hånden hennes fra brystet, snudde håndflaten mot seg og oppdaget en blodflekk på den.

Han rygget fort tilbake for å undersøke den lange riften i skjorten hennes og den røde flekken som trengte seg gjennom stoffet. Det gikk med ett opp for henne at han ikke hadde ventet dette, og at det kanskje ikke hadde vært hans mening å skade henne. Det hadde vært det samme da hun var yngre. Om hun ble skadet mens hun prøvde å holde tritt med ham og brødrene, hadde de ikke brydd seg om det, heller ikke om at hun hadde holdt det for seg selv når hun ble skadet.

Fedrene deres hadde vært nære venner i mange år, og hadde avtalt at de to en dag skulle bli mann og kone, men hvem kunne vente at en elleve år gammel guttejente skulle kunne forstå hva det innebar? Og enhver vilter sekstenåring ville vel være mer interessert i brødrene hennes enn i henne. Fergus hadde ikke sett noen grunn til å forstille seg, siden han hadde viktigere ting å tenke på enn foreldrenes løfter.

Nicola la armene rundt kroppen og prøvde å snu seg vekk, men bena var allerede begynt å skjelve av utmattelse, og hun ville ha falt hvis ikke Fergus hadde tatt og løftet henne opp i armene sine. Hun så lyset fra vinduet forsvinne over hodet hennes, så kjente hun enda et stikk av smerte, og sinnet grep henne. – Sett meg ned! La meg gå, din digre slamp! Jeg kan greie meg uten deg. Tjeneren min kan…

Men han holdt henne bare enda fastere, og hun måtte finne seg i at han bar henne. Hun vred seg i armene hans og freste av ydmykhet. Det uflettede håret hang ned fra armene hans, gjennom hele hallen, opp noen trange trapper og gjennom to dører. Endelig senket han henne ned på hennes egen seng, men armene holdt han fortsatt på hver side av henne for å hindre at hun rullet seg vekk, samtidig som han overhørte de ville protestene hennes. blant annet om at hun kunne greie seg utmerket uten ham etter alle disse årene.

I begynnelsen lå ansiktet hans i skyggen, så hun kunne bare gjette seg til uttrykket i øynene hans. Men det var ikke tvil om hva han ville da han grep begge håndleddene hennes og flyttet dem over i den ene sterke hånden sin og holdt dem over hodet hennes og presset dem ned i den myke brokadeputen. Han holdt henne i et fast grep, og såret under brystet var begynt å svi.

Dette var nesten like ille som det hun hadde opplevd som barn. – Nei, gispet hun, nærmest stum av redsel. – Vær så snill… nei!

– Hysj, jente, sa sir Fergus. – Jeg har rett til å finne ut hvor mye skade jeg har forårsaket, og jeg tviler på at du har tenkt å vise meg det frivillig. Har jeg ikke rett i det?

– Du har ingen rett. Du er ikke velkommen her. Hvem har invitert deg?

– Din bror George inviterte meg. Jeg kom bare litt tidlig, det er det hele, og som din fremtidige ektemann krever jeg min rett til å inspisere varen på forhånd. Ligg stille.

Han åpnet vesten hennes mens han snakket, og deretter det blodige skjorteflaket, slik at hele det høyre brystet ble avslørt. En rød linje langs innsiden av brystet viste et lett kutt. Blodet hadde allerede begynt å koagulere, så det så ut som om et kjede av rubiner var lagt rundt det.

Målløs stirret Nicola inn i øynene hans for å se tegn til skamfølelse, men det fantes ikke spor av det. Ingen av beilerne hennes ville ha våget å gjøre noe slikt mot henne.

Han var blitt enda kjekkere i løpet av de siste tolv årene. Ansiktstrekkene var mer markerte, kinnene magre og hakepartiet var blålig på grunn av skjeggveksten rundt den kraftige haken. Det korte, svarte håret dannet en spiss i pannen, og et blekt arr skar seg ned mot det ene brynet. Han bar en gullring i det ene øret, og huden var solbrun.

Hun hørte ham mumle: – Ikke så verst. Jeg tror jeg vil ha deg, uansett om det blir arr av det.

– Det kommer ikke til å skje, sir! snerret hun. – Ikke om du var den siste mannen i England. Kom deg ut. Dette er mitt hus.

Han gjorde ikke noe forsøk på å dekke henne til igjen. – Da er det jo bra at jeg er skotsk, ikke sant? Han slapp langsomt taket i henne og rygget forsiktig mot døren, i samme øyeblikk som kammerpikene hennes dukket opp.

Heldigvis kom de for sent til å se henne rulle seg ut av sengen og dekke til brystet, men hvis de hadde sett nærmere på henne ville de ha sett at de tette øyevippene var fuktige av tårer. Men de så blodet, og Nicola måtte finne på noe å si i en fart.

Men de to kammerpikene var i stand til å kjenne igjen et sverdkutt. Og slik gikk det til at bare noen svært få mennesker noen sinne fikk ordentlig rede på hva som hadde skjedd denne morgenen i midten av juni måned i året 1473 i lady Nicolas hjem i Bishops-gate i London.

*

Etter tolv års fravær var det kanskje ikke den beste måten for sir Fergus Melrose å presentere seg for lady Nicola igjen, men det var typisk for deres tidligere konfrontasjoner. Det var alltid hun som hadde kommet haltende hjem. Hun hadde vært en skikkelig plageånd den gangen, en pjusket liten jentunge med en alt for stor munn og øyne som sto litt skrått i ansiktet. Nå hadde ansiktet hennes fått mer harmoniske proporsjoner, og den lille, utstikkende haken hennes var noe av det søteste han hadde sett. Men øynene… for noen øyne! Det hadde ikke vært lett å konsentrere seg under fektekampen når de store øynene hennes lynte av fiendtlighet. Han hadde med vilje kalt henne en hissigpropp for å provosere henne. Sannheten var at øynene hennes var til å drukne i.

Hun var ikke spesielt hissig av seg. Det var lidenskap og litt redsel han så ofte hadde sett i løpet av ungdomstiden, da det hadde vært så om å gjøre for henne å holde tritt med brødrene sine. Selv som sekstenåring hadde han ant problemer, for Nicola var datter av lord Coldynghams tredje kone, som hadde dødd i barselseng etter at Patrick ble født. Nicola var bare tre år da hun mistet sin mor, og det bar hun preg av. Hun hadde taklet situasjonen ved å oppføre seg som en av guttene. Fergus var overrasket og lettet over å se at denne strategien tydeligvis ikke hadde skadet henne, men det var fremdeles noen rester igjen.

Han gikk tilbake til den store hallen, som ikke var på langt nær så stor som hallen i familiens hjem i Wiltshire, der det var store blyglassvinduer med familieskjold og inskripsjoner som Coldyngham-brødrene hadde lært seg utenat. Selv om hans egen familie var kjent og respektert, kunne den ikke spores tilbake lenger enn fire generasjoner. Den hadde tilegnet seg rikdom ved hjelp av de vanlige tvilsomme metodene og ved hjelp av den ubestridelige forretningssansen som var så typisk for de eldste i Melrose-slekten. Og nå hadde han endelig kommet for å holde løftet han hadde gitt sin far for et år siden, rett før hans død. Nicolas eldste bror, den nye lord Coldyngham, hadde sagt at han ville møte ham her, og Fergus var overbevist om at søsteren ikke kom til å fortelle broren om hvordan hun nettopp hadde tapt en fektekamp. Hun hadde aldri vært den som fisket etter medlidenhet.

Jeg kan greie meg uten deg, hadde hun sagt til ham. Og hva vet du om hva som er forandret? Han husket hvor lett hun hadde vært i armene hans, og synet av brystene hennes med den sjokkerende blodstripen, Han kunne ikke tenke seg et vakrere og mer rørende syn. Det var naturlig at hun hadde forandret seg på de tolv årene, men han hadde aldri trodd at en så uflidd og guttaktig jente kunne forvandle seg til en så henrivende og ildfull kvinne, som attpå til var villig til å akseptere hans utfordring til en fektekamp.

Hennes uvanlig fysiske og konkurransepregete barndom hadde gjort henne rask og veltrent, men i tillegg til de yppige formene hadde hun også utviklet en sårbarhet. Det vanskeligste under kampen hadde vært å overse den feminine skjønnheten, de grasiøse bevegelsene, skjorten som strammet seg over brystene, men det var også grunnen til at han hadde halt ut kampen når han kunne ha endt den i løpet av noen få sekunder. Kanskje var det synet av den bedårende Nicola, den grasiøse, uberørte Nicola som var grunnen til hans tåpelige feiltrinn mot slutten.

Hun var selvfølgelig like sint og trassig som hun hadde vært som ung pike, da hun hadde nektet å rette seg etter andres ideer om hvordan en ung kvinne burde oppføre seg. Ikke en gang som elleve-tolvåring hadde hun vist ham noen av de tegnene til tilbakeholdenhet og god oppførsel som kunne gjøre henne til en god hustru. Han hadde aldri tenkt å adlyde sin far i den retning, men hun hadde ikke gjort noe for å få ham til å forandre mening. Ikke den gangen. Selv hadde han heller ikke innyndet seg hos henne slik han var blitt bedt om.

Ville han ha stilt seg annerledes til farens ønsker hvis han hadde visst at hun skulle komme til å utvikle seg til en eksotisk skjønnhet? Ville han ha hatt forventninger om å få henne til sengs? Ville han ha sett frem til å kjempe med henne og elske med henne, få henne til å underkaste seg, få henne til å gispe av lyst i stedet for sinne? Gud som han lengtet etter å få henne. Hun virket utrolig pirrende på ham. Uansett hva som skjedde, måtte han overbevise henne om at han ikke var den uvennlige, ufordragelige slampen han hadde vært for lenge siden. Og han gjorde best i å klekke ut en plan her og nå mens han ennå hadde sjansen, hvis han ikke ville risikere at hun gjorde noe desperat for å slippe å akseptere ham.

Han tok opp den mønstrete fløyelsvesten med skinnbesetninger på ermene, og tok den på seg. Den fjærprydete filthatten lå på en pute i vindusnisjen der han hadde lagt den tidligere, så han satte seg ned ved siden av den og ventet på George. Han visste at han ville komme ganske snart, og han ville ha avgjort saken en gang for alle. De hadde forpliktelser overfor fedrene sine, Georges var å sørge for at søsteren ble tatt godt hånd om. Men Fergus hadde vært ute på reise i lengre tid, og vært i Skottland for å ordne opp i familieanliggender, og først nylig hadde han kunnet reise tilbake til London der hans avdøde fars skip lå i havnen. Det ville ha hjulpet om hennes far hadde vært her nå, så han kunne ha hjulpet ham med å overtale henne, for det var tydelig at det ikke ville bli lett for ham alene.

Etter en stund hørte han lyden av hover på gårdsplassen, og Fergus reiste seg spent. Døren ble åpnet. – George… nei, lord Coldyngham nå, er det ikke? Endelig møtes vi, gamle venn, sa han.

– Fergus? Nei. sir Fergus nå, ikke sant? Godt å se deg. Du ser uvanlig godt ut. Ble du ikke en gang skadet?

De omfavnet hverandre og målte hverandre slik de hadde gjort tidligere. – Jo, jeg ble det, svarte Fergus, og klappet på ermet av fløyel. – Min venstre arm. Hun hadde ikke likt at han skiftet hånd, for det ble ansett for å være uhøflig. – Jeg prøver å trene den så godt jeg kan. Den ser ut til å bli gradvis bedre.

– Bra. Og hovmesteren slapp deg inn? Har ikke Nicola kommet ned ennå? Det er uvanlig. Hun liker å være sin egen herre nå, Ferg. Om det var tilsiktet eller ikke, lå det noe truende i bemerkningen. – Leit å høre om din far, la han til. – Han ble gravlagt på sjøen, ble han ikke?

– Ja. Pirater. I oktober i fjor. Skal hilse så mye fra min mor. Og kondolanser til deg også, George. Jeg forstår det slik at Nicola arvet huset hans i byen.

– Dette huset? George så seg rundt i den lille, men pent innredete hallen med et stort billedteppe i den ene enden og to høye vinduer på den andre. I taket var det tømmerbjelker som var malt i mange sterke farger, og på gulvet syntes en blodflekk på gulvflisene. Fergus skyndte seg å dekke over den med foten. Et langbord var dekket med tinn, sølv og tre og et sett med kniver. Mens de snakket, kom noen tjenere inn med ølmugger, rundstykker og et fat med eggerøre, smør, ost og et stykke skinke.

– Ja, sa George. – Far pleide alltid å bo her når han kom for å sitte i parlamentet. Han testamenterte det til Nicola i stedet for medgift. Han tenkte nok at det ville gi henne den uavhengigheten hun ønsket, men vi trodde egentlig ikke at hun kom til å bo her fast, som hun gjør nå. – Hun har riktignok en tjenerstab som sørger for alt hun trenger, fortsatte han, og oppfattet det litt forbausete blikket til Fergus. – Og det at det ligger ved siden av et nonnekloster gir det et preg av respektabilitet, men… vel, du vet hvordan folk reagerer når en ung kvinne bor for seg selv. Spesielt med en slik høy standard. Han så bort på bordet på de skinnende tallerkenene som ble reflektert i bordplaten. – Man kan si hva man vil om Nicola, men hun vet hvordan hun skal styre en husholdning, men verken jeg eller Lotti er særlig fornøyd med at hun holder åpent hus, slik far gjorde. Jeg tror ikke hun innser faren ved det, og hun vil ikke høre snakk om å finne en mann. Hun trives vel alt for godt med situasjonen som den er.

Fergus kremtet, og oppfattet på ny en slags advarsel i det George sa. – Hva med Daniel? spurte han. – Og Ramond?

– Daniel har overoppsyn med godset i Wiltshire mens jeg er i London, og Ramond studerer jus ved Gray’s Inn. Han tar sikte på å bli diplomat om noen år.

– Og Patrick?

– Å… Patrick. George førte an til bordet, og tok plass på benken rett overfor Fergus. Han var den eldste i familien Coldyngham, bare et år eldre enn Fergus, men han var allerede en vel ansett og suksessrik mann. Med et stort hus i London, en vakker kone og to barn, hadde han vært farens stolthet; hederlig, respektert, ærlig, rikog like mørkhåret og kjekk som Fergus. De to hadde faktisk blitt tatt for å være brødre under studietiden i Cambridge. – Unge Patrick går fremdeles på Oxford, men Gud vet hvorfor, sa han. – Jeg tviler på at han går på mer enn en forelesning i uken, og han sløser fryktelig med penger. Han får ikke råderett over arven sin før han fyller tjueen i slutten av dette året, så inntil da er jeg nødt til å gi ham forskudd i små porsjoner.

– Hva er det han driver med?

– Å… George flirte. … han gjør alt det vi gjorde, og mer til. Men jeg kan ikke huske at jeg brukte så mye penger som Patrick gjør. Når det gjelder Nicola – vel, det er vel grunnen til at du er her, hvis jeg ikke tar feil? Han helte øl i to trekrus og rakte ett av dem til Fergus. – Jeg må si deg, Ferg, hun foretrekker å glemme avtalen som din og min far inngikk for mange år siden, så jeg tenkte det var på tide at vi kom til en beslutning. Jeg forstår ikke helt hvorfor de inngikk den avtalen. Det må ha vært en eller annen grunn til det. Rikdom. Forbindelser. Kanskje bare vennskap. Jeg vet ikke. Men ingen av oss kan vente at en slik avtale skal være bindende dersom ingen av dere ønsker det. Uansett er den ikke juridisk bindende. Han så på vennen over kanten av kruset før han tok en slurk. – Vel, sa han, og strakte seg etter skinken. – Vil du ha litt av denne? Send meg tallerkenen din. Han begynte rolig å skjære skiver av den uten å la seg merke med Fergus’ manglende respons.

Fergus holdt fraværende frem tallerkenen sin og så på mens den ble fylt opp med det ene laget skinke etter det andre, før han husket å si at han hadde fått tilstrekkelig. Dette var spørsmål han lett burde kunnet svare på, men han valgte likevel ikke å gjøre det. – Er det noen andre? spurte han. – Friere, mener jeg?

– Herregud, det er dusinvis av dem, svarte George. De strømmer på fra morgen til kveld. Hun har… Han lo. – Sin egen måte å kvitte seg med dem på. Du kjenner Nicola.

Ja, han visste hvordan hun var i stand til å takle de lokale guttene ved å slå dem i de fleste aktiviteter. – Hva? sa han.

George tok en bit av skinken og svarte med munnen full, noe han ikke ville fått lov til hjemme. – Tester og utfordringer, sa han og tygget. – Hvis de ikke består testen, er det ut med dem.

Så det var det konkurransen hadde dreid seg om tidligere. Det slo ham at selv om han hadde vunnet den første omgangen med glans, ville den kanskje også bety hans nederlag. – Men ingen som peker seg ut? insisterte han.

– Ikke så vidt jeg vet. Hvorfor? George sluttet å spise og så alvorlig på vennen. – Er du virkelig interessert, etter så lang tid?

– Jeg ga min far et løfte før han døde.

Svaret virket ikke overbevisende på George. – Ferg, sa han langsomt. – Hvis vi ser bort fra løftene et øyeblikk. Så rik som du er, kan du få en hvilken som helst kvinne. Denne avtalen… eller løftet… kall det hva du vil, var basert på en kontrakt som skulle utarbeides når dere ble gamle nok til å ta en avgjørelse. Jeg har gjort hva jeg kunne for at Nicola skal føye seg etter min fars vilje, men hun har aldri vært typen til å la andre bestemme over seg. Du husker vel selv hvordan hun var da hun var liten. Sta som et esel, og umulig å overtale allerede den gangen.

– Jeg husker ikke så mye av det. Jeg må innrømme at jeg ikke har hatt så god kontakt med henne gjennom årene.

– Nei, det har du rett i. Og nå er hun voksen. Hun har tydeligvis gjort inntrykk på deg.

– Så det finnes altså en annen?

– Ikke noen av betydning, nei.

– Da er det jeg som har førsteretten. Og jeg gjør mitt krav gjeldende her og nå, George. Jeg akter å holde fast på avtalen. Det var min fars siste ønske, og jeg ga ham mitt løfte. Han ventet ikke at George skulle ta ham alvorlig, i og med at han visste hvordan Fergus alltid hadde motsatt seg enhver innblanding fra faren. De hadde ikke stått ansikt til ansikt på mange år.

Som ventet, lot ikke George seg narre så lett. Han la fra seg kniven og lente seg frem. – Du har sett henne, har du ikke? spurte han lavt. – Hvorfor skulle du ellers insistere på denne måten?

Tausheten til Fergus var svar nok.

Ingen av dem sa noe på en stund. Så sa George: – Jeg håper du er klar over at du ikke har det beste utgangspunktet? For det første, har du ventet litt for lenge. Hadde du kommet da hun var femten, Ferg, ville hun antakelig vært lettere å ha med å gjøre. Som det nå er…

– Hun har hatt friere. Men hun vil bli nødt til å glemme dem, ikke sant?

George lente seg tilbake og pustet dypt inn. – Kjære venn, du glemmer visst at Nicola ikke er en hvilken som helst ung kvinne som bare venter på at en sterk mann skal komme og vise sin styrke. Tvert i mot. Hun er fullt i stand til å vente til hun ser nøyaktig det hun vil ha. Og når jeg tenker på hvordan hun hatet deg for at du tok oss vekk fra henne på dine ville eventyr hver gang du kom på besøk, tror jeg ikke du har store sjanser til å vinne henne. Jeg vet at hun er en skjønnhet, Ferg, men du må gjøre mer enn å dra i flettene hennes og gjemme yndlingskaninen hennes hvis du skal få henne i sengen. Hun har god hukommelse.

Fergus sa fremdeles ingenting.

– Trodde du det ville gå så lett som fot i hose? sa George.

– Nei, jeg vet at det vil bli en kamp, men jeg må gjøre det jeg kan. Jeg har innsett at jeg vil ha henne, George. Vil du hjelpe meg? Han torde ikke å si mer, og et øyeblikk trodde han at den gamle vennen hans kom til å nekte, så lenge som han ventet med å svare.

– Jeg vil ikke at hun skal bli såret, Ferg. Hun kan noen ganger virke nedlatende og lite imøtekommende når hun tar på seg rollen som adelsdame, men det betyr ikke at hun er tøff eller usårbar. Det er hun ikke. Hun er en kvinne nå, med alle de behovene som følger med, og hun blir ikke lett å overtale. Det er hun som kommer til å ta den endelige beslutningen.

– Jeg tror deg.

– Så du tror fremdeles at du har en sjanse?

– Som jeg sa, så vil jeg prøve. Du vet hvordan jeg er, George.

George, lord Coldyngham, lente seg frem og satte hendene i bordplaten. – Ja, jeg vet godt hvordan du er, Ferg, sa han. – Og det kan muligens ha virket på unge skotske kvinner, og til og med på horer i Cambridge, men ikke på Nicola. Hun er annerledes.

– Jeg vil ha henne, George, insisterte Fergus. – Jeg må finne en måte å vinne henne på. Jeg tror hun vil komme til å like meg til slutt. Hun var annerledes. På alle måter unik og egenartet, og synet av henne halvnaken på sengen, skadet, var noe han aldri kom til å glemme. Hvem kunne vite hva som kunne ha skjedd hvis ikke kammerpikene hadde kommet akkurat da?

– Så dere har snakket sammen?

– Kort.

– Er hun fremdeles redd for deg?

– Hun ville aldri innrømmet det, uansett om det var sant. Men hun misliker meg faktisk fremdeles, og det kan jeg godt forstå. Jeg ga henne aldri noen grunn til noe annet.

– Da har du en tøff jobb foran deg. Men jeg skal hjelpe deg.

– Takk skal du ha. Jeg kan ikke vente meg noe annet etter så lang tid. Resten får være opp til meg.

– Stopp litt, Ferg. Resten er opp til Nicola, er du ikke enig?

Fergus nikket. Selvfølgelig. Men sann mine ord, George. Jeg skal vinne henne over på min side, om det så skal ta meg resten av livet.

George lente seg tilbake og betraktet vennen. Han så det besluttsomme uttrykket i ansiktet hans og kjente det igjen fra ungdommen. Når han satte seg et mål, pleide han alltid å vinne, men han var ikke like sikker i dette tilfellet. Det ville bli tøft for Nicola så vel som for Fergus.

Fergus’ tanker gikk stort sett i samme retning, og det slo ham at han antakelig ville måtte betale dyrt for den rekken med skinnende rubiner som han hadde plassert på Nicolas vakre bryst for bare en time siden.

